Brita kook vaarikatega on minu meelest nii suvi kui veel üks kook suvi olla saab. Mingil arusaamatul põhjusel retsepti blogis veel pole, ehkki igal aastal vaarikaajal saab teda küpsetatud mitmeid kordi. Loomulikult võib Britat teha ka teiste marjadega, aga vaarikatega on ikkagi kõige-kõigem.
Sel suvel leidsin metsas uidates välu, mis oli nii paksult metsvaarikaid täis, et niisama igaks juhuks kaasavõetud anumatest jäi väheks, et neid kõiki ära mahutada. Täna lähengi uuesti ja juba parema varustusega! Ja on üsna kindel, et ahju läheb ka seesama Brita kook.
Ühes Soome toiduajakirjas jäi silma versioon, kus kreemi sisse oli lisatud kookoshelbeid. Proovisin ja meile igatahes väga meeldis see õrn kookosenüanss. Kes kookosesõber pole, võib muidugi vabalt selle väikse lisanduse välja jätta.
Brita kook vaarikatega
Põhi:
125 g võid
1 dl suhkrut
2 munakollast
1,5 dl nisujahu
2 tl küpsetuspulbrit
1 dl piima
Beseekiht:
2 munavalget
1,5 dl suhkrut
1 tl vanilliekstrakti või -suhkrut
4 sl mandlilaaste
Kreem:
2 dl 35% koort
1 sl suhkrut
250 g kohupiima
2 sl kookoshelbeid
lisaks 350 g vaarikaid
Vahusta pehme või suhkruga kreemiks. Lisa ükshaaval lahtiklopitud munakollased, samal ajal vahustamist jätkates. Sega jahu küpsetuspulbriga. Lisa jahusegu ja piim muna-võivahule, sega ühtlaseks.
Kata u 25×32 cm ahjuvormi või -plaadi põhi ja servad küpsetuspaberiga. Määri tainas ühtlaselt küpsetuspaberile. Kiht on üsna õhuke, aga põhjust muretsemiseks pole- see kerkib ahjus küpsedes just parajaks.
Valmista beseekiht. Vahusta munavalged pehmeks vahuks. Vähehaaval suhkrut lisades vahusta edasi, kuni saad kõva ja läikiva valge vahu. Määri see tainapõhjale. Puista peale mandlilaastud.
Küpseta 180 kraadi juures 25 minutit. Beseekiht muutub küpsedes lainetavaks nagu tormine Läänemeri ja muhklikuks nagu Lõuna-Eesti kuppelmaastik, see peabki nii olema.
Lase põhjal jahtuda, lõika seejärel keskelt pooleks. Libista õhukese pannilabida või noaga koogipõhja ja kõpsetuspaberi vahelt läbi, nii ei kleepu koogipõhi küpsetuspaberi külge.
Täidiseks vahusta koor suhkruga, sega hulka kohupiim, vanill ja kookoshelbed.
Tõsta spaatli vms toe abil üks koogipõhi serveerimisalusele, määri peale täidis. Lao täidisele kolmveerand vaarikatest. Võid neid kergelt kreemi sisse vajutada. Tõsta peale teine pool koogipõhjast. Kaunista ülejäänud vaarikate ja tuhksuhkru ja ülejäänud vaarikatega. Kooki võib süüa kohe, aga ta on veelgi maitsvam, kui saab mõne tunni külmkapis seista.
Comments
Olga Kaju
Kui isuäratav! Tundub, et meie kodukandis ongi sel aastal vaarikauputus, sest meiegi leidnud mitu uut metsvaarika kohta 🙂 Kusjuures minu arust metsvaarikad on oma pisikeses ja kontsentreeritud olekuga palju magusamad ja maitsvamad.. 🙂
Mari-Liis Ilover
ma ei saa aru, mis värk on- kõik blogi kommentaarid lähevad viimasel ajal meilis junki hulka ja näen neid ainult siis, kui ise blogis käin, mis ei juhtu iga päev…nii mu vastused jäävadki venima. Aga metsvaarikaid tundub sel aastal tõesti hulgi olevat. Ja see ju meile meeldib! 🙂
Anonüümne
Tere.
Kas sama retsepti järgides saaks teha seda kooki ka gluteenivabalt? Näiteks riisijahuga? 🙂
Mari-Liis Ilover
Tere-tere! Seni, kuni ma ise täpselt retsepti mõne gluteenivaba jahuga läbi proovinud pole, ei julge ega oskagi vastata. Nii et jään hetkel vastuse võlgu.
Anonüümne
Tere!
Kuidas, oh kuidas ometi ma saaksin ilusa koheva beseekihi? Juba kolmas kord katsetan ja ikka nätske, madal… Viimane kord vahustasin küll kaua ja vaht oli ilus läikiv, siidine, kõva, kuid asja ei saanud.
Mari-Liis Ilover
Tere! Brita peal tegelikult ei peagi nii väga kohev beseekiht (nagu päris beseekattega koogi puhul) olema. Nii et muretsemiseks pole üldse põhjust, ma arvan. Besekiht jääb üsna õhuke, aga parajalt rabe.
Kristel
Tere
Küsimus beseekihi kohta. Mingisugusel põhjusel, kui beseed ahjus küpsetada, siis see jääb kuidagi muhklik ja läheb katki kõikjalt. Siin pildilt tundub, et see on olnud sile.
Millest võiks selline muhklik besee tingitud olla?
Mari-Liis Ilover
Tere, Kristel! Nii peabki olema! Justkui mägimaastik on see beseekate. Pildil on samuti muhklik ja pragunenud, lihtsalt seda ei ole nii hästi näha mandlite ja muu alt. Nii et kõik õigesti – see kohev ja pragunev kate ongi Brita võlu! 🙂
s.
Mis vahekorras tuleks kooki teha kui kasutada 31×36 cm ahjuplaati?
Mari-Liis Ilover
Tere! Täpselt ma tõesti ei oska öelda, aga kui peaksin ise tegema, siis teeksin 1,5xkoguse!
Kadri
Tere! Kas on vahet, millist koogivormi kasutada? Tegin kinnise vormiga ja põhi ei kerki piisavalt, et sellest kaks kihti saaks. Enda arust tegin kõik nii nagu retseptis kirjas on, peale suhkru koguse, mida panin poole vähem.
Mari-Liis
Kadri, ma arvan, et siin on arusaamatus kihtide lõikamisega. Põhja ei lõikama mitte kaheks kihiks (nagu tordipõhja), vaid lihtsalt keskelt pooleks!! Siis ei mängi kerkimine mingit rolli. Ehkki siiski, suhkru kogust ma ei vähendaks – 1 dl pole vast hullu ja tal on siiski oma roll ka põhja õnnestumises.
Doris
Väga isuäratav retsept! Proovisin ja juhtus nii, et 180 kraadi (gaasiahi) ja 25 minuti jooksul põhja kõrvetas ära. Pealt tundub ilus ja kuldne, samas on beseekihtide vahelt näha veel munavalget… Miks nii, mida teha? Aitäh!
Mari-Liis Ilover
Tere, Doris! Kirjelduse järgi tundub, et temperatuur on olnud ikkagi liiga kõrge. Eriti ahju alumises osas. Kui alt on kõrbenud ja seest veel toores (näha munavalget?), siis on ikka jah temperatuuriga midagi valesti. Mul endal puudub igasugune kogemus gaasiahjuga, nii te ma ei oska kahjuks selle osas kaasa rääkida. Aga ehk tasuks veel korra proovida ikkagi nii, et reguleerid temperatuuri madalamaks ja küpsetad veidi kauem.
Janika
Super lihtne retsept nii heale koogile, aitäh! Mul juhtus selline asi, et seda ei saa küpsetispaberilt tõsta ilma, et see kõik katki ei läheks. Kas see peaks külmkapis seisma enne ja siis muutub nö tugevaks?
Teeleleele
Nii hea, Brita! Minu lemmik retsept, alati õnnestub 🥰
Ursula
Olen leidnud Brita koogi retsepte,kus või sulatatakse,mis vahe on põhjal,kui või on sulatatud või vahustatud